Broj: 01-105-614/20-20-4 Podgorica, 31.01.2020.godine

Na osnovu člana 117 stav 6 Zakona o sportu („Sl. list CG”, br. 44/18) i člana 9 stav 1 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl. list CG”, br. 08/19 i 73/19), a u vezi sa Javnim konkursom broj: 01-105-614/20-20 od 16.01.2020. godine za sufinansiranje programa sportskih organizacija u 2020. godini, na osnovu Izvještaja Komisije za procjenu programa i utvrđivanje visine sredstava koja se dodjeljuju sportskoj organizaciji za sprovođenje programa, Ministarstvo sporta i mladih donosi:

**O D L U K U**

**o dodjeli sredstava za sprovođenje programa sportskih organizacija u**

**2020. godini**

**I Iz Budžeta Crne Gore sufinansiraju se sljedeći programi:**

|  |  |  |  |
| --- | --- | --- | --- |
| r. br. | sportska organizacija | naziv programa | iznos |
| 1 | Crnogorski olimpijski komitet | Program aktivnosti za 2020. godinu | 500,000.00 € |
| 2 | Paraolimpijski komitet Crne Gore | Redovni program „Paraolimpijska 2020” | 195,000.00 € |
| 3 | Atletski savez Crne Gore | Program ASCG za 2020. godinu | 225,000.00 € |
| 4 | Biciklistički savez Crne Gore | Plan i program rada BSCG za 2020. godinu | 40,000.00 € |
| 5 | Body building i fitness savez Crne Gore | Aktivnosti u 2020. godini | 10,000.00 € |
| 6 | Bokserski savez Crne Gore | Crnogorski boks 2020. | 85,000.00 € |
| 7 | Crnogorski aikido savez | „Aikido škola-vježbajte sa najboljima” | 5,000.00 € |
| 8 | Crnogorski bućarski savez | Javni konkurs za sufinansiranje programa sportskih organizacija u 2020. godini | 23,000.00 € |
| 9 | Crnogorski jedriličarski savez | Rad CSJ-a | 65,000.00 € |
| 10 | Crnogorski savez „Specijalna Olimpijada” | Dozvoli mi da učestvujem i pobijedim | 40,000.00 € |
| 11 | Crnogorski savez sportske rekreacije „Sport za sve” | Programske aktivnosti saveza za 2020. godinu | 20,000.00 € |
| 12 | Crnogorski skijaški savez | Sezona 2020 plan i program rada | 95,000.00 € |
| 13 | Crnogorski školski sportski savez | Školski sport-Školske sportske igre učenika/ca osnovnih i srednjih škola Crne Gore, mini rukomet za IV-V razred osnovnih škola, mali fudbal za II-III i IV-V razred osnovnih škola, međunrodna takmičenja, Škola sporta za niže razrede osnovne škole, Program rada Crnogorskog školskog sportskog saveza za 2020. godinu, Evropska nedelja sporta i Dan reprezentacije | 100,000.00 € |
| 14 | Fudbalski savez Crne Gore | Program aktivnosti reprezentativnih selekcija FSCG | 160,000.00 € |
| 15 | Gimnastički savez Crne Gore | Reprezentativni sport, razvoj ritmičke i sportske gimnastike u školskom sportu u individualnim i grupnim vježbama, promocija i razvoj gimnastičkih Calisthenics disciplina u CG, Dodatni program GSCG | 25,000.00 € |
| 16 | Ju jitsu savez Crne Gore | Ju-jitsu sport budućnosti | 70,000.00 € |
| 17 | Judo savez Crne Gore | Unaprijeđenje džudo sporta u Crnoj Gori | 120,000.00 € |
| 18 | Karate savez Crne Gore | Sportske aktivnosti Karate saveza Crne Gore | 145,000.00 € |
| 19 | Kendo savez Crne Gore | Program aktivnosti 2020 | 15,000.00 € |
| 20 | Kik boks savez Crne Gore | Aktivnosti Kik boks saveza u 2020. godini | 50,000.00 € |
| 21 | Košarkaški savez Crne Gore | Javni konkurs za sufinansiranje programa sportskih organizacija u 2020. godini | 730,000.00 € |
| 22 | Muaythai savez Crne Gore | Zdrava omladina jaka država | 6,000.00 € |
| 23 | Odbojkaški savez Crne Gore | Međunarodne i domaće odbojkaške aktivnosti 2020 | 340,000.00 € |
| 24 | Planinarski savez Crne Gore | Program rada za 2020. godinu | 22,000.00 € |
| 25 | Ronilački savez Crne Gore | Međunarodna djelatnost i organizacija sportskih priredbi | 3,000.00 € |
| 26 | Rukometni savez Crne Gore | Rukomet 2020 | 680,000.00 € |
| 27 | Šahovski savez Crne Gore | Aktivnosti šahovskog saveza Crne Gore u 2020. godini | 50,000.00 € |
| 28 | Savez sportsko-ribolovnih organizacija Crne Gore | Program međunarodnih i domaćih takmičenja, unaprjeđenje i razvoj sportskog ribolova u Crnoj Gori | 8,000.00 € |
| 29 | Savez za sportski ribolov na moru Crne Gore | 56. Svjetsko prvenstvo u ribolovu iz broda za seniore i 20. Svjetsko prvenstvo u ribolovu iz broda za juniore u21 | 6,000.00 € |
| 30 | Stonoteniski savez Crne Gore | Redovni program za 2020. godinu | 60,000.00 € |
| 31 | Streljački savez Crne Gore | Program rada Streljačkog saveza Crne Gore za 2020. godinu | 60,000.00 € |
| 32 | Studentski sportski savez Crne Gore | Plan aktivnosti za 2020. godinu | 75,000.00 € |
| 33 | Taekwondo savez Crne Gore | Brže, više, jače do Olimpijade | 60,000.00 € |
| 34 | Teniski savez Crne Gore | Crnogorski tenis 2020 | 80,000.00 € |
| 35 | Vaterpolo i plivački savez Crne Gore | Sufinansiranje aktivnosti VPSCG u 2020. godini | 440,000.00 € |
| 36 | Vazduhoplovni savez Crne Gore | Osnaživanje vazduhoplovnog sporta u Crnoj Gori | 15,000.00 € |

**II** Sportske organizacije iz stava 1 ove Odluke će sa Ministarstvom sporta i mladih potpisati ugovore kojima će se precizirati prava i obaveze ugovornih strana.

Sredstva iz stava 1 ove Odluke uplatiće se sa programa Sport (3502) sa pozicije 4313 (transferi institucijama kulture i sporta), u skladu sa ugovorom o međusobnim pravima i obavezama u vezi sa uplatom i korišćenjem dodijeljenih sredstava koji će se zaključiti između korisnika sredstava i Ministarstva sporta i mladih.

Sportske organizacije iz stava 1 ove Odluke dužne su da dodijeljena sredstva troše namjenski, u skladu sa programom i planom trošenja sredstava, kao i da podnose izvještaje o utrošku dodijeljenih sredstava na način definisan ugovorom.

**III** Odluka o dodjeli sredstava za sprovođenje programa sportskih organizacija objavljuje se na internet stranici Ministarstva sporta i mladih i portalu e-uprave.

**O b r a z l o ž e nj e**

Ministarstvo sporta i mladih je, u skladu sa članom 117 Zakona o sportu („Sl.list CG”, br. 44/18) i članom 3 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl.list CG”, br. 08/19 i 73/19), dana 16.01.2020. godine raspisalo Javni konkurs br. 01-105-614/20-20 za sufinansiranje programa sportskih organizacija u 2020. godini iz Budžeta Crne Gore.

Po predmetnom konkursu pristiglo je 36 prijava.

Shodno članu 8 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl.list CG”, br. 08/19 i 73/19), ministar je Rješenjem br. 01-105-614/20-20-2 od 27.01.2020. godine obrazovao Komisiju za procjenu programa i utvrđivanje visine sredstava koja se dodjeljuju sportskoj organizaciji za sprovođenje programa za 2020. godinu, sa zadatkom da, na osnovu podnijetih prijava sa dokumentacijom, sačini izvještaj sa predlogom programa koji treba da dobiju sredstva iz Budžeta, i iznosom tih sredstava, na osnovu kojeg Ministarstvo donosi odluku o dodjeli sredstava za sprovođenje programa sportskih organizacija.

Sportskim organizacijama se dodjeljuju sredstva iz Budžeta za sufinansiranje programa za tekuću godinu. Sportska organizacija prijavljuje program za period od godinu dana sa procjenom iznosa sredstava koji je potreban za sprovođenje programa i detaljnim planom trošenja sredstava.

Pravo učešća na Konkursu su imali Crnogorski olimpijski komitet, Paraolimpijski komitet Crne Gore i nacionalni sportski savezi sportova koji su na programu Olimpijskih i Paraolimpijskih igara i sportova koji nijesu na programu Olimpijskih igara a priznati su od strane Međunarodnog olimpijskog komiteta. Podnosioci prijave za učešće na Konkursu bili su u obavezi da dostave sljedeću dokumentaciju: popunjen obrazac 1 prijave – 2 primjerka (jedan se predaje u zatvorenoj koverti sa traženom dokumentacijom, a drugi se predaje na arhivi ili pošti uz zatvorenu kovertu); program sportske organizacije za 2020. godinu, sačinjen na obrascu 2; potvrdu Ministarstva sporta i mladih da je COK, odnosno POK, upisan u Registar sportskih organizacija (ne stariju od 20 dana od dana raspisivanja konkursa); potvrdu Ministarstva sporta i mladih da je nacionalni sportski savez upisan u Registar sportskih organizacija i da je dobio saglasnost na statut koji je usvojen na Skupštini saveza, u skladu sa Zakonom o sportu („Sl. list CG”, br. 44/18) (ne stariju od 20 dana od dana raspisivanja konkursa); potvrdu organa uprave nadležnog za inspekcijske poslove da protiv sportske organizacije nije pokrenut postupak privremene zabrane obavljanja sportske djelatnosti (ne stariju od 20 dana od dana raspisivanja konkursa); potvrdu organa uprave nadležnog za poreze da sportska organizacija nema neizmirenih poreskih obaveza (ne stariju od 20 dana od dana raspisivanja konkursa); potvrdu iz Centralne banke Crne Gore da sportskoj organizaciji nijesu blokirani računi (ne stariju od 20 dana od dana raspisivanja konkursa); izjavu predsjednika sportske organizacije o istinitosti podataka navedenih u prijavi za Konkurs, koja se nalazi u prilogu teksta Konkursa (ovjerenu od strane suda, organa lokalne uprave nadležnog za poslove ovjeravanja ili notara).

Članom 6 stav 1 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl. list CG”, br. 08/19 i 73/19) propisano je da program COK-a i POK-a sadrži: narativni opis programa; prikaz međunarodnih takmičenja; prikaz međunarodnih aktivnosti i saradnje; predlog podrške sportskim organizacijama; listu sportista predloženih za godišnje stipendiranje; prikaz sredstava potrebnih za sprovođenje aktivnosti za borbu protiv dopinga u sportu. Stavom 2 ovog člana je propisano da program nacionalnog sportskog saveza sadrži: narativni opis programa; pregled domaćih takmičenja koja će biti organizovana u godini za koju se predlaže program i pregled međunarodnih takmičenja na kojima će reprezentacije učestvovati u godini za koju se program predlaže; listu sportista iz reprezentativnih selekcija koje savez predlaže za godišnje stipendiranje (prioritet mlađe kategorije); predlog finansijske podrške uspješnim sportskim klubovima. Programi iz stava 1 i 2 ovog člana mogu da sadrže i: prikaz troškova potrebnih za rad sportske organizacije; prikaz troškova za učešće u evropskoj nedjelji sporta; program edukacije lica koja obavljaju stručne poslove u sportu; ostale aktivnosti od javnog interesa koje sportska organizacija predlaže za sufinansiranje.

Konkursom su, u skladu sa članom 7 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl. list CG”, br. 08/19 i 73/19), propisani kriterijumi za procjenu programa i utvrđivanje visine sredstava koja se dodjeljuju sportskoj organizaciji: sportovi koji se nalaze u aktu COK-a o vrstama i disciplinama sportova u Crnoj Gori; sportovi na programu Olimpijskih ili Paraolimpijskih igara; sportovi koji nijesu na programi Olimpijskih ili Paraolimpijskih igara a priznati su od strane Međunarodnog olimpijskog komiteta; kategorija u kojoj se sport nalazi shodno aktu COK-a o kategorizaciji sportova; učešće i rezultati reprezentativnih selekcija ostvareni na Olimpijskim ili Paraolimpijskim igrama, evropskim i svjetskim prvenstvima počev od 2006. godine; globalna popularnost sporta; planirano učešće reprezentacije na evropskim i svjetskim takmičenjima u godini za koju se predlaže program; razvoj takmičarskih kategorija; zastupljenost djece u toj vrsti sporta; zastupljenost žena u toj vrsti sporta; kvalitet organizacije domaćih takmičenja; edukacija lica koja obavljaju stručne poslove u sportu; drugi izvori finansiranja sportske organizacije.

Komisija je razmotrila dostavljene prijave shodno uslovima navedenim u Konkursu i kriterijumima propisanim članom 7 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl. list CG”, br. 08/19 i 73/19) i sačinila Izvještaj broj 01-105-614/20-20-3 od 30.01.2020. godine, sa predlogom programa koji treba da dobiju sredstva iz Budžeta i iznosom sredstava za svih 36 sportskih organizacija koje su ispunile uslove konkursa.

Nakon uvida i razmatranja Izvještaja, Ministarstvo je, shodno članu 9 Pravilnika, a na osnovu Izvještaja Komisije, donijelo Odluku o dodjeli sredstava za sprovođenje programa sportskih organizacija.

Sredstva za sufinansiranje programa sportskih organizacija dodijeljena su na način kako je to istaknuto u stavu 1 dispozitiva Odluke, imajući u vidu ispunjenost uslova i kriterijuma predviđenih Konkursom.

Sportski subjekti su dužni da dodijeljena sredstva troše namjenski, u skladu sa programom i planom trošenja sredstava, na način označen u dispozitivu Odluke shodno članu 11 Pravilnika.

Kontrola realizacije programa vrši se na osnovu polugodišnjih i godišnjih izvještaja o utrošku dodijeljenih sredstava.

Imajući u vidu naprijed navedeno, u skladu sa članom 117 stav 1 Zakona o sportu, kojim je propisano da Ministarstvo na osnovu javnog konkursa sufinansira sportske organizacije, odlučeno je kao u dispozitivu.

 Ova odluka objavljuje se na internet stranici Ministarstva sporta i mladih i portalu e-uprave.

Odluka je konačna.

 **MINISTAR**

 Nikola Janović